text: Vardes byrødder bliver skærm-trolde
  11 januar 2016 kl. 11.08
  Byrådsmøderne i Varde Kommune vil fremover kunne følges live på computer, tablets og smartphone og efterfølgende ses af alle interesserede.
  Fra i morgen bliver det muligt at følge med i det månedlige byrådsmøde i Varde Kommune uden selv at være til stede i byrådssalen. Dermed slutter Varde sig til en række andre kommuner i TV SYDs område, der tilbyder en  lignende service til deres borgere.
  Varde Kommune har nemlig valgt at streame byrådsmøderne direkte over nettet, så man fremover kan følge med i de forskellige debatter uanset, hvor i verden man er.
  Dagen efter mødet vil det derudover være muligt at få adgang til de enkelte mødepunkter hver for sig. Det betyder, at man kan nøjes med at orientere sig inden for de emner, der interesserer en, uden at være nødt til at følge hele mødet fra start til slut.
  Transmissionen fra byrådsmøderne gør det derfor nemmere for den enkelte borger at se, hvordan de enkelte dagsordenspunkter bliver behandlet, og hvad de valgte politikere udtaler sig om.
  